## Obvezatne upute broj P VIII - redoslijed izbornih radnji i tijek rokova

### NN 156/2014 (30.12.2014.), Obvezatne upute broj P VIII - redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

2953

Na temelju članka 22. točke 2. Zakona o izboru predsjednika Republike Hrvatske (»Narodne novine«, broj 22/92., 42/92. – ispr., 71/97., 69/04., 99/04. – ispr., 44/06., 24/11. i 128/14.; dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) propisuje

OBVEZATNE UPUTE
BROJ P VIII

REDOSLIJED IZBORNIH RADNJI I TIJEK ROKOVA

1. Odlukom Državnog izbornog povjerenstva od 30. prosinca 2014. utvrđeno je da se ponavljaju izbori za predsjednika Republike Hrvatske održani dana 28. prosinca 2014.

Ponovljeni izbori će se održati u nedjelju 11. siječnja 2015.

2. Izborna promidžba počinje danom objave imena i prezimena kandidata koji su dobili najviše glasova koji imaju pravo sudjelovati u ponovljenom izboru i traje do 24 sata prije dana održavanja izbora, dakle

od 31. prosinca 2014. od 00:00 sati

do 9. siječnja 2015. do 24:00 sata.

(članak 13. Zakona).

3. Zabrana izborne promidžbe (izborna šutnja), objavljivanje procjena izbornih rezultata, kao i objavljivanje prethodnih neslužbenih rezultata izbora, objavljivanje fotografija, izjava i intervjua kandidata te navođenje njihovih izjava ili pisanih djela u medijima, traje

od 10. siječnja 2015. u 00:00 sati

do 11. siječnja 2015. u 19:00 sati.

(članak 15. Zakona).

4. Glasovanje traje neprekidno

11. siječnja 2015. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli u 19:00 sati na biračkom mjestu omogućit će se glasovanje.

(članak 31. Zakona).

5. Birački odbor mora dostaviti zapisnik o svom radu s ostalim izbornim materijalom gradskom ili općinskom izbornom povjerenstvu, najkasnije u roku od 12 sati od zatvaranja biračkog mjesta, dakle

12. siječnja 2015. do 7:00 sati.

(članak 37. stavak 1. Zakona).

6. Birački odbor u diplomatskoj misiji ili konzularnom uredu Republike Hrvatske mora dostaviti zapisnik o svom radu s ostalim izbornim materijalom izravno Državnom izbornom povjerenstvu u roku od 12 sati od zatvaranja biračkog mjesta, dakle

12. siječnja 2015. do 7:00 sati.

(članak 37. stavak 2. Zakona).

7. Gradsko odnosno općinsko izborno povjerenstvo zbrojit će rezultate glasovanja na biračkim mjestima na svom području najkasnije u roku od 24 sata od sata zatvaranja biračkog mjesta, dakle najkasnije

12. siječnja 2015. do 19:00 sati.

(članak 38. Zakona).

8. Gradsko odnosno općinsko izborno povjerenstvo dostavit će izborne rezultate na svom području, zajedno sa zapisnikom o radu, Državnom izbornom povjerenstvu u roku i na način koji će Državno izborno povjerenstvo utvrditi posebnom odlukom.

(članak 38. Zakona).

9. Državno izborno povjerenstvo utvrđuje rezultate izbora za predsjednika Republike Hrvatske na temelju rezultata glasovanja na svim biračkim mjestima.

Kad utvrdi rezultate izbora za predsjednika Republike Hrvatske, Državno izborno povjerenstvo će odmah objaviti:

1. – broj birača upisanih u popise birača,

– broj birača koji su glasovali,

– koliko je glasova dobio pojedini kandidat,

– koliko je nevažećih glasačkih listića;

2. – ime i prezime kandidata koji je izabran.

(članak 40., 41. stavak 1. i 17. stavak 4. Zakona).

Računanje rokova u inozemstvu

10. Rokovi u inozemstvu računaju se prema lokalnom vremenu mjesta u kojem se glasuje.

Zaštita izbornog prava

11. Zaštita izbornog prava ostvaruje se u skladu s odredbama članka 43. do 48. Zakona.

12 .Ove Obvezatne upute objavljuju se u »Narodnim novinama«, a stupaju na snagu danom objave.

Klasa: 013-04/14-01/30

Urbroj: 507/11-14-13

Zagreb, 30. prosinca 2014.

Predsjednik
Branko Hrvatin, dipl. iur., v. r.

156 30.12.2014 Obvezatne upute broj P VIII - redoslijed izbornih radnji i tijek rokova

156 30.12.2014 Obvezatne upute broj P VIII - redoslijed izbornih radnji i tijek rokova

Ostalo, NN 156/2014-2953